Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 76/04)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: EL-07/00-5

1. Medlemsstatens ansvarlige myndighed Navn: Direktoratet for frugtavl, afdelingen for citrusfrugter og subtropiske frugter

Adresse: Akharnon 2, GR-10176 Athen

Tlf. (30-1) 529 12 74

Fax (30-1) 523 38 66.

2. Ansøgende sammenslutning 2.1. Navn: Sammenslutningen af landbrugskooperativer i Pieria

2.2. Adresse: Solomou 10, GR-60100 Katerini

2.3. Sammensætning: producent/forarbejdningsvirksomhed (x) andet ( ).

3. Produktets art: 1.6.

4. Varespecifikation (sammenfatning af betingelserne i artikel 4, stk. 2):

4.1. Navn: Ακτινίδιο πιερίας (Aktinidio Pierias).

4.2. Beskrivelse: Planten, som bærer frugten med det nu internationalt kendte navn kiwi, tilhører Actinidiaceae-familien af Ericales-ordenen. Det er en subtropisk flerårig løvfældende klatreplante, som kræver opbinding. Frugten har en velafbalanceret sød-sur smag og en karakteristisk fin aroma, og kødet har en smuk grøn farve. Ud over frugtens attraktive organoleptiske egenskaber, er den af exceptionel interesse på grund af sin næringsværdi. Den har det største indhold af C-vitamin af alle frugter og et højt indhold af uorganiske salte, hovedsagelig kalium, fosfor og kalcium, men også magnesium og jern. Hele frugten kan spises bortset fra skallen, som er let at fjerne. Den modne frugt spises hel eller i frugtsalater. Der fremstilles også marmelade og gelé af den. Den kan kommes på dåse/flaske, fryses, tørres og presses. Blandt de forskellige sorter er Hayward den, der har akklimatiseret sig til og dyrkes på Pieria-sletten. Dens store ensartede frugter har en gennemsnitsvægt på 90-100 g. Den tynde rødgrønne skal er fint dunet. Kødet er lysegrønt, klart, saftigt, vellugtende, svagt syrligt og med et stort indhold af C-vitamin. Ifølge ernæringseksperterne er en frugt om dagen nok til at dække kroppens behov for C-vitamin. Hayward er en tidlig sort. Modningen begynder ved udgangen af oktober/begyndelsen af november. Den kan opbevares på kølelager i op til ni måneder uden at miste sine organoleptiske karakteristika og kan tåle transport og de forskellige former for håndtering.

4.3. Geografisk område: Planten er blevet dyrket på Pieria-sletten i Grækenland siden 1973, efter at områdets jordbunds- og vejrforhold var blevet undersøgt. Siden er der sket en hastig udvikling, og området er nu på 18000 ha i præfekturet. Gennemsnitsudbyttet er på 13 tons/ha. Årsproduktionen på 23000 tons tegner sig for 60 % af den samlede græske produktion. Det geografiske produktionsområde er Pieria-sletten med kommunerne Eginio, Methoni og Pidna i den nordlige del, kommunerne Dio Litokhorio og An. Olimpos i den sydlige del og i centrum kommunerne Korini, Katerini og Paralia.

Områdets mikroklima, der skabes af de to bjergkæder Olimpos i sydvest og Pieria i nordvest og det tilstødende hav (området har en kystlinje på 60 km), giver sammen med solen og den frugtbare, veldrænede, jordbund med neutral pH-værdi ideelle dyrkningsbetingelser og en kvalitetsfrugt med fremragende organoleptiske egenskaber og en fin eksotisk duft. På grund af kiwifrugtens særlige evne til at tilpasse sig og de særlige karakteristika, den har fået i området, har man givet den det symbolske navn "Olimposfrugt", hvorunder den nu er kendt på alle markeder.

4.4. Bevis for oprindelse: Kiwifrugten stammer fra den sydvestlige del af Kina, hvor den i dag vokser vildt. Den var først kendt som kinesisk stikkelsbær og fik meget senere navnet kiwi efter den velkendte ikke-flyvende fugl på New Zealand, hvor den for første gang blev dyrket kommercielt. I Grækenland er den siden 1973 blevet dyrket på Pieria-sletten, hvor den har akklimatiseret sig og fået særlige kvalitative karakteristika, som er baggrunden for, at den har fået navnet "Olimpos-frugt", og at logoet "Olymp Kiwi" er blevet godkendt. Hele produktionen i området går til sammenslutningen af landbrugskooperativer i Pieria, som er en anerkendt producentsammenslutning, der fører et udførligt regnskab (kiwiareal, produktion, afsætning) for sine medlemmer. Alle kiwiplantager er registreret (af sammenslutningens medlemmer) og både mængde og kvalitet kontrolleres. Kiwierne indsamles, oplagres, sorteres og pakkes på sammenslutningens kølelagre/pakkerier, som ligger i kommunen Korini. Transporten til udlandet foregår med kølevogn. De ansvarlige i landbrugsafdelingen i præfekturets administration, som er kontrolorganet, kontrollerer produktion, emballering og transport på grundlag af de relevante ministerielle beslutninger.

4.5. Fremstillingsmetode: Fra først i oktober til midt i december høstes kiwifrugterne, når deres sukkerindhold når op på 6,5-7,0 Brix. De håndplukkes med stor omhu for at undgå beskadigelser, anbringes i 20 kg plaskasser og bringes til Pieria-sammenslutningens kølelagre/pakkerier, hvor de efter forkøling oplagres i kølerum i normal eller kontrolleret atmosfære afhængig af oplagringsperioden.

Efter at kiwifrugterne er blevet vejet elektronisk og sorteret efter vægt, pakkes de i et-, to- eller flerlags engangskartoner, hvorpå antallet af frugter i hvert enkelt tilfælde er anført.

Alle kiwifrugter, der dyrkes i det afgrænsede geografiske område, håndteres af sammenslutningen i Pieria på producentmedlemmernes vegne.

Transporten til udlandet foregår med kølevogn eller, når det drejer sig om små mængder, pr. fly. På hjemmemarkedet foregår transporten med almindelig lastvogn.

Ca. 70 % af produktionen går til udlandet, hovedsagelig Tyskland, Nederlandene, Østrig og Rusland. Der sendes mindre mængder til bl.a. Tyrkiet og Saudi-Arabien.

Sammenslutningen i Pieria har gjort en stor indsats for at fremme salget af den græske kiwifrugt i udlandet gennem stadige forbedringer af sortering/pakning og tilrettelæggelse af markedsføringen og også gennem løbende vejledning og kontrol af medlemmerne med henblik på at forbedre og garantere produktets særlige egenskaber, som er kendetegnende for dets kvalitet.

4.6. Tilknytning: Dyrkningsområdets mikroklima er opstået på grund af to bjergkæder, Olimpos i sydvest og Pieria og havets nærhed (området har en kystlinje på 60 km). Disse faktorer bevirker, at området er beskyttet mod vinden og mod frost, navnlig frosten først på foråret og sent på efteråret, som skaber problemer for planters og frugters udvikling. Disse særlige geografiske karakteristika sikrer også den nødvendige relative fugtighed og temperatursvingninger inden for de grænser, der kræves for at sikre a) den nødvendige kulde til at afbryde hvileperioden og b) fuld udvikling af det naturlige potentiale til blomstring og frugtbæring. De mange solskinstimer i Pieria er en anden faktorer, som har positiv indvirkning på frugternes udvikling og deres kemiske sammensætning (syre-/sukkerbalance) med de deraf følgende fremragende organoleptiske egenskaber. Jordbundskarakteristikaene i det afgrænsede geografiske område (hverken bortoksicitet eller aktivt kalcium, men med det nødvendige jernindhold, bidrager også til frugternes høje kvalitet (fast kød) og deres holdbarhed, som er på op til ni måneder efter høst uden kvalitetsforringelse. Dyrkningsmetoderne, som er baseret på mange års erfaring og solidt fundamenteret viden, medvirker også til at danne velformede ensartede frugter af en god størrelse.

Dyrkningsmetoderne er:

- god befrugtning ved udvælgelse og plantning af et tilstrækkeligt antal

- anbringelse af bistader for at lette bestøvningen

- destruktion af selvsåede planter, der sammen med andre planterester anvendes som grøn gødning og neutraliserer jordbundens alkalinitet

- beskæring af planterne, så de får pergolaform eller pergolalignende form; dette medvirker til at give frugterne lys og ventilation og den nødvendige skygge til at undgå skade ved høje sommertemperaturer

- udtynding af frugten; dette medvirker til at bevare og udvikle gode ensartede frugter

- gødskning med animalsk gødning, druekvas og andre organiske rester; herved øges jordens frugtbarhed og næringsindhold og dens fugtighedsbevarende evne

- integreret eller biologisk sygdomsbekæmpelse; dette medfører ikke skadelige restkoncentrationer i frugten og medvirker til at opretholde den miljømæssige balance.

4.7. Kontrolinstans: Landbrugsdirektoratet under præfekturets administrationen i Pieria.

4.8. Mærkning: Alle emballager skal være forsynet med angivelsen "Ακτινίδιο πιερίας (Aktinidio Pierias) - BGB" - og med angivelserne i henhold til artikel 4, stk. 7, og artikel 5 i PD 81/93.

4.9. Krav i nationale bestemmelser: De generelle produktionskrav gældende for BOB og BGB i PD 81/93 finder anvendelse.

EF-nr.: G/EL/00129/00.05.16.

Dato for modtagelsen af den fuldstændige ansøgning: 26.1.2001.